A Bizottság határozata
(1979. június 15.)
a Tanács 77/706/EGK határozatának végrehajtására vonatkozó részletes szabályok megállapításáról
(79/639/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a kőolaj- és a kőolajtermék-ellátás nehézségei esetén a primer energiahordozók fogyasztásának csökkentésére vonatkozó közösségi célkitűzés meghatározásáról szóló, 1977. november 7-i 77/706/EGK tanácsi határozatra [1], és különösen annak 5. cikkére;
tekintettel a tagállamokkal az említett határozat 5. cikkének megfelelően folytatott konzultációra;
mivel a Tanács elfogadta a közösségi energiaellátás helyzetére vonatkozó információközlésről szóló, 1976. június 21-i 1729/76/EGK [2] rendeletet;
mivel a Bizottság elfogadta az ellátási nehézségek esetén a kőolaj és kőolajtermékek egyik tagállamból a másikba történő kiviteléről szóló, 77/186/EGK tanácsi határozat [3] alkalmazásáról szóló, 1978. szeptember 28-i 78/890/EGK határozatot;
mivel a 77/706/EGK határozat 1. cikkének (1) bekezdése úgy rendelkezik, hogy amennyiben valamely tagállamban vagy tagállamokban nehézségek merülnek fel a kőolaj vagy kőolajtermékek ellátása terén, a Bizottság, valamely tagállam kérésére vagy saját kezdeményezésre, a 73/238/EGK irányelvben meghatározott csoporttal történt konzultációt követően, a Közösség egészére nézve a kőolajtermékek fogyasztásának csökkentésére vonatkozó célkitűzést írhat elő a szokásos felhasználás 10 %-áig terjedő mértékben;
mivel a 77/706/EGK határozat 1. cikkének (2) bekezdése úgy rendelkezik, hogy a piac egységének biztosítása és annak érdekében, hogy a Közösségben minden energiafogyasztó vállaljon méltányos részt a válságból eredő nehézségek viselésében, a Bizottság az 1. cikk (1) bekezdésének alkalmazását követő két hónap elteltével új célkitűzést javasol a Tanácsnak a szokásos fogyasztás 10 %-áig terjedő mértékben történő csökkentésére, a tagállamok szerint differenciáltan, amelyet követően a megtakarított mennyiségeket szét kell osztani a tagállamok között;
mivel a 77/706/EGK határozat 1. cikkének (2) bekezdése úgy rendelkezik, hogy nagyobb hiány esetében a Bizottság javasolhatja a Tanácsnak, hogy a fogyasztás csökkentésének mértéke haladja meg a 10 %-ot és terjedjen ki más energiahordozókra is;
mivel a 77/706/EGK határozat 1. cikke (3) bekezdésének alkalmazását követően a megtakarított mennyiségek tagállamok közötti szétosztása további költségeket eredményezhet, amelyeknek felmérése és rendezése az érintett felek hatáskörébe tartozik; mivel azonban a Bizottságnak bármely tagállam kérésére ajánlásokat kell tennie vagy véleményt kell nyilvánítania az érintett tagállamnak annak érdekében, hogy a további költségek tekintetében megállapodás szülessen a tagállamok között;
mivel e feladatok teljesítése érdekében a Bizottságnak pontosan ismernie kell a tagállamok energiahelyzetét, kőolaj- és kőolajtermék-ellátottságát, a különféle energiahordozók közötti helyettesítési lehetőségeket, továbbá azokat a nemzeti intézkedéseket, amelyeket a tagállamokban az energiafogyasztás csökkentése érdekében hoztak; mivel a tagállamok, ennek megfelelően, tájékoztatják a Bizottságot a szükséges információkról,
ELFOGADTA EZT A HATÁROZATOT:
1. cikk
(1) E határozat vonatkozásában a Bizottság 78/890/EGK határozatának 1. cikke a), b), c), és d) pontjában foglalt meghatározásokat a következők tekintetében megfelelően alkalmazni kell:
a) "szokásos kőolaj- és kőolajtermék-fogyasztás";
b) "bázis időszak";
c) "ellátási hiány" és
d) "szokásos ellátás";
(2) E határozat alkalmazásában:
a) "szokásos energiafogyasztás" a bázis időszakban rögzített napi átlagos felhasználás, azaz:
belföldi primerenergia-termelés,
plusz a behozatal;
plusz a Közösség országaiból származó szállítások;
mínusz a kivitel;
mínusz a Közösség országaiba irányuló szállítások;
plusz vagy mínusz a készletváltozások.
A tengerjáró hajók tartályait kivitelnek kell tekinteni.
b) "helyettesíthető kőolajtermékek" a villamos áram előállítása során és a más iparágakban - ideértve a saját célra termelőket is -, megfelelően elfogyasztott összes fűtőolaj, a 2. cikk (2) bekezdése alapján kiszámítva;
c) "helyettesíthető energia" a villamos energia termelés során és adott esetben, más iparágakban - ideértve a saját célra termelőket is -, felhasznált összes energia, a 2. cikk (2) bekezdése alapján kiszámítva.
2. cikk
(1) A helyettesíthető kőolajtermékekre alkalmazott, a 77/706/EGK határozat 1. cikke (2) bekezdése a) pontjában feltüntetett, eltérő csökkentések összege nem haladja meg a tényleges helyettesítési kapacitást, amelynek szintje az ellátási nehézségek felmerülése esetén az alábbi (2) bekezdés alapján kerül megállapításra.
(2) A 73/238/EGK irányelv alapján létrehozott csoport évente, és - ellátási nehézségek esetén - a tagállamok által a Bizottságnak adott információk alapján megvizsgálja a tagállamokban az elsődlegesen villamos energia termeléshez használt, fűtőolajként definiált kőolajtermékek 10. cikk alapján kiszámított helyettesítési kapacitását, figyelembe véve az iparban a fűtőolaj mindennemű helyettesítési lehetőségét is, ideértve a saját célra termelőket is. E vizsgálatot követően a Bizottság tudomásul veszi az így megállapított helyettesítési lehetőségeket.
3. cikk
(1) Amennyiben a 77/706/EGK határozat 1. cikkének (1) bekezdése alapján a Bizottság a kőolajtermékek fogyasztásának a szokásos fogyasztás 10 %-áig terjedő csökkentését tűzi ki célul, különösen a következőket kell figyelembe vennie:
- a teljes kőolajtermék-ellátás helyzetét,
- az ellátás helyzetét az egyes tagállamokban,
- a tagállamok által a fogyasztás csökkentésére hozott intézkedéseket,
- a tagállamok által vállalt nemzetközi kötelezettségeket.
(2) Amennyiben a 77/706/EGK határozat 1. cikke (2) bekezdésének a) pontja alapján a nem helyettesíthető és helyettesíthető kőolajtermékek fogyasztásának csökkentésére vonatkozóan a Bizottság különböző célkitűzéseket javasol a Tanácsnak, figyelembe kell vennie az (1) bekezdésben felsorolt tényezőket, és különösen az egyes tagállamokra a villamosenergia termelés, illetve, adott esetben az egyéb iparágak területén - a saját célra termelőket is beleértve - történő helyettesítésre vonatkozó tényleges lehetőségek alapján megállapított korlátozásokat a 2. cikkben meghatározottak alapján.
(3) Amennyiben a 77/706/EGK határozat 1. cikk (2) bekezdésének b) pontja alapján a Bizottság a Tanács részére a fogyasztás 10 %-ot meghaladó mértékű csökkentését, illetve egyéb energiahordozókra történő kiterjesztését javasolja, különösen az (1) bekezdésben felsorolt tényezőket, továbbá az alábbiakat kell figyelembe vennie:
- a teljes energiaellátás helyzetét,
- a kőolaj és kőolajtermékek ellátásában jelentkező nehézségek várható időtartamát,
- azt, hogy a tagállamok rendelkezésére álló kötelező kőolaj és/vagy kőolajtermék készleteket milyen mértékben használták fel.
4. cikk
A 77/706/EGK határozat 1. cikkének alkalmazása esetén a tagállam a fogyasztás korlátozása helyett felhasználhatja kőolaj és/vagy kőolajtermék készleteinek a 68/414/EGK és a 72/425/EGK irányelvekben meghatározott kötelező tartalékain felüli részét.
5. cikk
(1) A megtakarított és a 77/706/EGK határozat 1. cikkének (3) bekezdése alapján a tagállamok között szétosztandó mennyiségeket az említett határozat 1. cikkének (2) bekezdésében az egyes tagállamokra meghatározott, a kőolajtermékekre vonatkozó különböző fogyasztáscsökkentési arányok alkalmazásával kell kiszámítani.
(2) Az a tagállam, amelyben a fogyasztáscsökkentési arány meghaladja a közösségi átlagot, köteles átadni egy olyan mennyiséget, amely egyenlő a 77/706/EGK határozat 1. cikkének (2) bekezdése alapján csökkentett fogyasztásnak, és annak a fogyasztási szintnek a különbségével, amelyet akkor tarthatott volna fenn, ha a Közösség egészére nézve egységes mértékű csökkentést alkalmaztak volna.
(3) Az a tagállam, amelyben a fogyasztáscsökkentési arány alacsonyabb a közösségi átlagnál, jogosult olyan mennyiségben részesülni, amely egyenlő a 77/706/EGK határozat 1. cikkének (2) bekezdése alapján csökkentett fogyasztásnak, és annak a fogyasztási szintnek a különbségével, amelyet akkor tarthatott volna fenn, ha a Közösség egészére nézve egységes mértékű csökkentést alkalmaztak volna.
6. cikk
(1) Minden olyan további költséget, amely a 77/706 EGK határozat 1. cikkének (3) bekezdése alapján megtakarított mennyiségek tagállamok közötti szétosztásával jár, azok a felek viselnek, akik a felosztásból részesülnek. E további költségeknek a felbecsülése az érintett felek hatáskörébe tartozik.
(2) E további költségekre vonatkozó egyetértés hiányában a Bizottság bármely tagállam kérelmére ajánlást tehet vagy véleményt nyilváníthat az érintett tagállam részére.
7. cikk
(1) A Bizottság konzultálhat a Közösséget kőolajjal és kőolajtermékekkel ellátó társaságokkal annak érdekében, hogy általános tájékoztatást, és amennyiben szükséges, megfelelő technikai segítséget kapjon különösen a 77/706/EGK határozat 1. cikke (3) bekezdésének végrehajtására a 78/890/EGK határozat 4. cikkében foglaltaknak megfelelően.
(2) A Bizottság a 77/706/EGK határozat 1. cikke (3) bekezdésének megfelelően értesíti a tagállamokat elosztási jogaikról és kötelezettségeikről, a tagállamok pedig megteszik a megfelelő intézkedéseket.
8. cikk
A főbb termékekre és felhasználási ágazatokra lebontott energiafogyasztásra vonatkozó adatokat a tagállamoknak az 1729/76/EGK rendeletnek megfelelően a Bizottsághoz elküldött válaszaiból lehet beszerezni.
9. cikk
(1) A kőolaj és kőolajtermékek szokásos fogyasztására vonatkozó adatokat a tagállamoknak a 78/890/EGK határozat 5. cikkének megfelelően a Bizottsághoz elküldött válaszaiból lehet beszerezni.
(2) Amennyiben nehézségek merülnek fel a kőolaj- és kőolajtermék-ellátás terén, a Bizottság kérheti becslések formájában az erre vonatkozó adatszolgáltatást az általa meghatározott eljárásnak megfelelően, a mellékletben szereplő minták alapján.
(3) Annak érdekében, hogy az ellátás helyzetéről világosabb képet kapjon, különösen a 77/706/EGK határozat 1. cikke (3) bekezdésének alkalmazására tekintettel, a Bizottság a 73/238/EGK irányelv alapján létrehozott csoporttal történt konzultációt követően felhívhatja tagállamokat az (1) és (2) bekezdésben előírt adatok szolgáltatására, vállalkozásonként lebontva.
10. cikk
(1) A 2. cikknek megfelelően a tagállamoknak minden év december 31-ig közölniük kell a Bizottsággal, az általa létrehozott közös modell alapján, azokat az adatokat, amelyek az adott év október 1-jén meglévő helyettesítési lehetőségek meghatározásához szükségesek.
(2) A 77/706/EGK határozat 1. cikkének alkalmazása esetén a tagállamok haladéktalanul közlik a Bizottsággal az adott időpontban meglévő tényleges helyettesítési lehetőségek meghatározásához szükséges adatokat.
11. cikk
A 77/706/EGK tanácsi határozat 1. cikkének alkalmazása esetén a tagállamok tájékoztatják a Bizottságot a kőolajtermékek fogyasztásának csökkentése érdekében hozott intézkedésről annak elfogadásakor.
12. cikk
A Bizottság a 9., 10., és 11. cikkeknek megfelelően összegyűjtött adatok kézhezvételekor azokról összefoglalót készít a 73/238/EGK irányelv 3. cikke alapján létrehozott csoport részére.
13. cikk
Az ezen határozatnak megfelelően szolgáltatott adatok bizalmasak. Ez a rendelkezés nem zárja ki az általános adatok vagy az olyan összefoglalók terjesztését, amelyek nem tartalmaznak az egyes vállalkozásokra vonatkozóan részletes adatokat.
14. cikk
A Bizottság bármely tagállam kérelmére, a 73/238/EGK irányelv alapján létrehozott csoporttal történő konzultációt követően, megvizsgálja az e határozat végrehajtása során felmerülő problémákat annak érdekében, hogy a múltbeli tapasztalatok alapján vagy az energiaellátás szerkezetében, különösen valamely tagállam vagy tagállamok erőműveinek energiaellátásában bekövetkező bármely jelentős változásra tekintettel a szövegben átvezethetők legyenek a szükséges módosítások.
15. cikk
Ennek a határozatnak a tagállamok a címzettjei.
Kelt Brüsszelben, 1979. június 15-én.